ORDE do 31 de outubro de 2007 pola que se ratifica o acordo de extinción da Fundación Foro Permanente Gallego e Iberoamericano de la Salud e se dispón a súa inscrición no Rexistro de Fundacións de Interese Galego.
CONSELLERÍA DE SANIDADE — III. OUTRAS DISPOSICIÓNS — 21/11/2007

Visto o expediente de extinción da Fundación Foro Permanente Gallego e Iberoamericano de la Salud presentado ante este protectorado de fundacións,
Feitos.
Primeiro.-Con data do 22 de outubro de 2007 tivo entrada nesta consellería expediente relativo á extinción da fundación e a solicitude da súa inscrición no rexistro de fundacións.
Segundo.-A fundación constituíuse mediante escritura pública outorgada en Santiago de Compostela o 29 de decembro de 1997, para o fomento da cooperación entre as distintas asociacións, corporacións, institucións, colexios, empresas e calquera outra entidade pública ou privada dos países do mesmo contorno cultural co fin de constribuír á mellora da saúde mundial, baixo o principio de solidariedade.
Terceiro.-Por orde da Consellería de Presidencia e Administración Pública do 1 de abril de 1998 (Diario Oficial de Galicia nº 79, do 27 de abril) clasifícase como de interese sanitario a Fundación Foro Permanente Gallego e Iberoamericano de la Salud e adscríbese á Consellería de Sanidade.
Cuarto.-A Consellería de Sanidade por Orde do 12 de xuño de 1998 (Diario Oficial de Galicia nº 131, do 9 de xullo) declara de interese galego a fundación e ordena a súa inscrición no Rexistro de Fundacións de Interese Galego.
Quinto.-O órgano de goberno da fundación na súa reunión do día 4 de decembro de 2006 adoptou, coa maioría establecida no artigo 13.3º do Decreto 248/1992, do 18 de xullo, o acordo de extinción da fundación por solaparse as súas funcións con competencias que corresponden á Consellería de Sanidade, ao Servizo Galego de Saúde ou a outras entidades como Fundación Escola Pública Galega de Administración Sanitaria (Fegas) ou a Fundación Galicia Saúde, non resultando procedente modificar os seus estatutos ou fusionarse con outra fundación.
Sexto.-En cumprimento do disposto no artigo 59.1º da Lei 12/2006, do 1 de decembro, de fundacións de interese galego, o acordo de extinción aprobado polo padroado da fundación foi autorizado con data do 10 de maio de 2007 por acordo do Consello da Xunta.
Fundamentos de dereito.
Primeiro.-Esta consellería é competente para coñecer este expediente en uso das facultades que lle confire o artigo 32.3º b) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego e o Decreto 45/2006, do 23 de febreiro, polo que se establece a estrutura orgánica da Consellería de Sanidade.
Segundo.-Ao abeiro do disposto no artigo 44.1º c) da Lei 12/2006, a extinción das fundacións procederá cando sexa imposible realizar o fin fundacional, sen prexuízo do disposto nos artigos 41 e 42 da devandita lei.
Terceiro.-De conformidade co disposto no artigo 44.6º da citada Lei 12/2006, o acordo de extinción inscribirase no Rexistro de Fundacións de Interese Galego.
Cuarto.-A extinción das fundacións require, tal e como exixe o artigo 39 do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño, o acordo do seu órgano de goberno adoptado pola maioría indicada no artigo 13.3º da referida disposición, que deberá ser ratificado polo protectorado, logo da tramitación do correspondente expediente no que conste a exposición razoada da causa determinante da extinción, o balance da fundación, a proposta da designación de liquidadores, o programa da súa actuación e o proxecto de distribución do produto da venda do patrimonio da fundación.
Quinto.-Segundo o disposto no artigo 46.1º da Lei 12/2006, a extinción da fundación determinará a apertura do procedemento de liquidación que deberá ser controlado e asesorado polo protectorado de fundacións.
Con data do 15 de outubro de 2007 emitiuse o informe das actuacións de liquidación e o proxecto de distribución do produto da venda do patrimonio da fundación.
De conformidade co parágrafo cuarto do xa mencionado artigo 46 da Lei 12/2006, aprobadas as actuacións de liquidación da fundación e adxudicado o haber resultante, fóronlle comunicadas ao protectorado quen, por consideralas axeitadas ao disposto nos estatutos, deu a súa conformidade.
Sexto.-No expediente tramitado para tal efecto resulta acreditado o cumprimento dos requisitos exixidos pola normativa aplicable e, basicamente, a imposibilidade de cumprir os fins enunciados nos artigos cinco e seis dos estatutos da fundación así como o respecto da vontade fundacional en relación co destino dos bens.
Vista a Lei 12/2006, do 1 de decembro, de fundacións de interese galego, o Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego e o Decreto 45/2006, do 23 de febreiro, polo que se fixa a estrutura orgánica da Consellería de Sanidade,
DISPOÑO:
Ratificar a extinción da Fundación Foro Permanente Gallego e Iberoamericano de la Salud acordada polo seu padroado e aprobada polo Consello da Xunta, unha vez aprobado o procedemento de liquidación polo protectorado desta consellería e, conseguintemente, dispoñer a inscrición no Rexistro de Fundacións de Interese Galego, logo da publicación desta orde no Diario Oficial de Galicia, por resultar acreditada na tramitación do expediente a imposibilidade do cumprimento dos seus fins.
Santiago de Compostela, 31 de outubro de 2007
María José Rubio Vidal
Conselleira de Sanidade